和吳冲卿三哀詩
作者：司馬光
朝代：宋

paragraphs: 天生千萬人，中有一雋傑。
奈何喪三賢，前後纔朞月。
鄰幾任天資，浮飾恥澡刷。
朝市等山林，衣冠同布褐。
外無涇渭分，內有淄澠别。
逢時敢危言，慷慨誰能奪。
聖俞詩七千，歷歷盡精絕。
初無追琢勤，氣質禀清潔。
負兹驚世才，未嘗自標掲。
鞠躬隨衆後，側足畏蹉跌。
欽聖渥洼駒，初生已汗血。
雖有絕塵蹤，不失和鸞節。
宜爲清廟噐，儼雅應鐘律。
衆論仍共然，非從友朋出。
羣才方大來，軮軋扶帝室。
誰云指顧間，聯翩化異物。
弔縗哭未已，病枕氣已竭。
同爲地下遊，攜手不相失。
紳紱頓蕭條，相逢但嗟咄。
誦君三哀詩，終篇涕如雪。
眉目尚昭晣，笑言猶彷彿。
肅然來悲風，四望氣蕭瑟。